25 personer er onsdag morgen blevet anholdt i en stor koordineret aktion i København. Det oplyser Københavns Politi på Twitter.

Personerne menes at have været del af urolighederne i København 1. marts, hvor tiårsdagen for rydningen af Ungdomshuset på Jagtvej 69 blev markeret.

Butiks- og bankvinduer blev smadret og overmalet i forbindelse med urolighederne, der opstod under markeringen af Ungdomshusets rydning.

Slåskampe brød ud mellem demonstranter og politi, og der blev blandt andet kastet med både fyrværkeri, sten, flasker og farvebomber.

25 anholdt til morgen ifth uroligheder 1 marts. 8 forventes fremstillet. Pressebriefing kl 9 foran Politigården. #politidk #anklager — Københavns Politi (@KobenhavnPoliti) 17. maj 2017

Ifølge Ekstra Bladet og BT er anholdelserne sket på kollektivet BumZen på Nørrebro, hvor 15-20 betjente med hunde skulle have deltaget.

Otte af de anholdte ventes at blive fremstillet i grundlovsforhør.

Københavns Politi holder pressebriefing kl. 9 og vil inden da ikke kommentere sagen yderligere.